تو، تَر بوت ئے
(چندن ساچ)
لوگ ءِ آدینک ءِ زردیں چمانی بچکند انگتہ نہ پرشتگ اَنت
منی دل سلامتیں مار مُہرگے
من امروزءَ رگ رگ ءَ زاناں
من کسانی ءَ کانگڑو بال داتگ
بادشاہے بوتگاں۔۔۔۔۔
من ءَ ہم دنیایے بوتگ ۔۔۔ سبز ءُ آبادیں
من ءَ وتی ورنائی چو زیکیں روچ ءِ ہور ءَ یات اِنت
تو ہم یات ئے۔۔۔۔۔
تئی لوگ ءِ دیما شریشے بوتگ۔۔۔۔
اِے ہم یات اِنت
تو گوربام ءِ وابانی کسہ آؤرت اَنت
من کہہ کہہ جت
زندگی ءِ آسودگی، چندے وہدانی پاس
پدا تاکریچ ءَ شریش ءِ تاکانی گیمرتگیں ارواہ گوں وت بُرت
عمر تَنکیں دمکے ءَ پاداں شپاد ءَ گوست
من کندگ ہم زاناں۔۔۔۔ گریوگ ہم
تئی جتائی ءِ مُجیں روچ ۔۔۔۔ زندگی ءِ نہ وشیں شپ
پدا۔۔۔۔۔ من، ءُ منی لوگ ءِ زرد چمیں آدینک۔۔۔۔ گپ ءَ بوتیں
لوگ ءَ ڈن حدا ءِ جمبراں گرند ات ءُ ہور ءَ ایر دات
تو، تر بوت ئے۔۔۔۔۔۔
6 مارچ 2020